Cerere de decizie preliminară introdusă de Cour d'appel de Bruxelles (Belgia) la 20 mai 2022 – Ligue des droits humains ASBL, BA/Organe de contrôle de l’information policière
(Cauza C-333/22)
Limba de procedură: franceza
Instanța de trimitere
Cour d'appel de Bruxelles
Părțile din procedura principală
Apelanți: Ligue des droits humains ASBL, BA
Intimat: Organe de contrôle de l’information policière
Întrebările preliminare
Articolul 47 și articolul 8 alineatul (3) din Carta drepturilor fundamentale a Uniunii Europene impun să se prevadă o cale de atac jurisdicțională împotriva autorității de supraveghere independente, precum Organismul de supraveghere a informațiilor polițienești, atunci când aceasta exercită drepturile persoanei vizate în raport cu operatorul?
Articolul 17 din Directiva 2016/6801 este conform cu articolul 47 și cu articolul 8 alineatul (3) din Carta drepturilor fundamentale a Uniunii Europene, astfel cum sunt interpretate de Curtea de Justiție, în măsura în care acesta obligă autoritatea de supraveghere – care exercită drepturile persoanei vizate în raport cu operatorul – numai să informeze persoana respectivă „că au fost realizate toate verificările necesare sau o revizuire” și „în legătură cu dreptul acesteia de a introduce o cale de atac”, în condițiile în care o asemenea informare nu permite niciun control a posteriori cu privire la acțiune și la aprecierea autorității de supraveghere referitoare la datele persoanei vizate și la obligațiile care revin operatorului?
____________
1 Directiva (UE) 2016/680 a Parlamentului European și a Consiliului din 27 aprilie 2016 privind protecția persoanelor fizice referitor la prelucrarea datelor cu caracter personal de către autoritățile competente în scopul prevenirii, depistării, investigării sau urmăririi penale a infracțiunilor sau al executării pedepselor și privind libera circulație a acestor date și de abrogare a Deciziei-cadru 2008/977/JAI a Consiliului (JO 2016, L 119, p. 89).